**Referat af Bispebjerg-Brønshøj provstis 2. budgetsamråd d. 3.9.2012 i Utterslev Kirke**

Til stede: Peter Stangerup og Leo Bergfoss (Ansgar), Lis Lynge, Johanne Haastrup og Anders Holm (Bellahøj-Utterslev), Martin Bjarklev (Brønshøj), Henrik List og Christian Bentzen (Emdrup), John Christensen, Palle Kongsgaard og Thomas Viggo Pedersen (Grundtvigs), Børge Rossing (Husum), Birgit og Sven Erik Jensen (Husumvold), Henrik Sarauw (Tingbjerg).

Referent: Eva Fryklund (provstisekretær)

Provst Johanne Haastrup bød velkommen og uddybede formålet med dette budgetsamråd: At demokratisere beslutningerne i budgetlægningen og i provstiet i det hele taget. PU ønsker fælles diskussion og feedback fra menighedsrådene, førend PU foretager en endelig prioritering af særlige indsatsområder samt anlægsarbejder.

**Særlige indsatsområder**

De særlige indsatsområder for hver kirke blev kort præsenteret. Derpå fulgte en debat om specialisering vs. den brede sognekirke for alle. Der blev slået et slag for vigtigheden af at reflektere over, hvilke sognebørn man er omgivet af og vil nå ud til, samt at søge at aktivere frivillige i menigheden, så at ikke al kirkens arbejdskraft skal købes for lønkroner.

**Anlægsarbejder i 2013**

Provstiudvalgets formand John Christensen orienterede fra seneste budgetudvalgsmøde, hvor de endelige fremskrivningsprocenter og anlægsbevillinger for 2013 blev udmeldt.

**Løn og drift fremskrives med 1 %. Bispebjerg-Brønshøj provsti bevilges kr. 6.826.000,- til anlægsarbejder**. Der er tale om en kraftig reduktion af det ønskede anlægsbeløb, og denne sparelinie i budgetudvalget skyldes bla. et behov for at afsætte midler til køb af en kirkegrund på Teglholmen, hvor befolkningstilvæksten vurderes at være størst de kommende år.

På anbefaling fra budgetudvalget planlægger provstiudvalget, at lukningstruede kirker ikke modtager anlægs- og driftsplanmidler i budget 2013. Denne prioritering blev diskuteret, herunder mulig tidshorisont for beslutningsprocessen omkring lukning, som ingen desværre kan give et klart svar på. Provstiudvalget understregede, at en lukningstruet kirke fortsat kan søge om 5%-midler til akut nødvendig vedligehold/reparation.

**Kirkeweb**

Provsten orienterede om Kirkeweb – et kalender/kommunikationssystem, som hun gerne ser, at alle provstiets kirker overgår til at benytte. Fordelene ved dette system blev fremhævet fra de kirkers side, som allerede benytter det, herunder:

* Det er funktionelt og enkelt, og man sparer indtastning til flere instanser såsom aviser, Kultunaut, Kirku osv.
* Et fælles kalendersystem for flere kirker og på sigt hele provstiet sikrer optimal brug af personaleressourcer og koordination af aktiviteter.
* Systemet er plastisk, idet udviklerne jævnligt tilretter det brugernes behov.

Provstiet tilbyder at finansiere oprettelse samt forbrug første år for alle kirkerne.

Dette tilbud hænger sammen med det tilbud, som Kirkeweb har givet provstiet, og som kræver svar 1. oktober (men med mulighed for opstart helt indtil 1. februar 2013).

**Derfor vil PU bede om svar fra menighedsrådene senest 28. september 2012.**

**Øvrigt**

Finansieringen af Folkekirkens Skoletjeneste overgår allerede i 2013 til provstiudvalgskasserne.

Der er opstillingsmøde og valg til nyt PU i foråret, og det gamle PU vil fungere indtil 1. november. Dermed får de nye menighedsråd bedre tid til at pege på en mulig repræsentant til PU. Da antallet af læge medlemmer af PU bliver udvidet til 4-8 (antallet vælges på opstillingsmødet), har samtlige menighedsråd nu mulighed for at blive repræsenteret.